ORDE do 7 de abril de 2009 pola que se convocan os premios extraordinarios de bacharelato correspondentes ao curso 2008-2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 16/04/2009

A Orde do Ministerio de Educación e Cultura do 13 de decembro de 1999, pola que se crean os premios nacionais de bacharelato e se establecen os requisitos e o procedemento para a súa concesión (BOE do 25 de decembro), determina no seu artigo 3.1º que as comunidades autónomas con plenas competencias en materia educativa poderán convocar e conceder premios extraordinarios de bacharelato nos seus ámbitos territoriais.
Na súa virtude, a Consellería de Educación e Ordenación Universitaria, facendo uso desta habilitación e das atribucións que ten conferidas, e de acordo co disposto na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia,
DISPÓN:
Artigo 1º.-Obxecto.
Convócanse en Galicia os premios extraordinarios de bacharelato para o alumnado que finalizase os estudos de bacharelato no curso 2008-2009 nos centros docentes da Comunidade Autónoma de Galicia.
Artigo 2º.-Número e recoñecemento.
1. Poderase conceder un máximo de 20 premios extraordinarios.
2. Cada premio estará dotado con 732 , con cargo á partida orzamentaria 09.02.423A.480.1, cunha dotación global de 14.640 .
3. Estes premios extraordinarios de bacharelato son compatibles con calquera outro premio, incluídos os premios nacionais de bacharelato.
4. O alumnado que obteña o premio extraordinario recibirá un diploma acreditativo e o/a secretario/a do centro público onde estea depositado o expediente académico anotaralle nel a distinción.
5. Os/as alumnos/as que obteñan o premio extraordinario de bacharelato poderán concorrer, logo de inscrición, ao correspondente premio nacional.
6. O alumnado premiado presentará certificación de titularidade dunha conta bancaria con 20 díxitos na cal se ingresará mediante transferencia bancaria a dotación do premio. Esta cantidade estará suxeita ás retencións que legalmente correspondan.
Artigo 3º.-Requisitos.
1. Poderá optar ao premio extraordinario de bacharelato o alumnado que cursase en centros docentes españois, tanto de carácter público como privado, os dous cursos de calquera modalidade de bacharelato e que finalizase estes estudos na Comunidade Autónoma de Galicia no ano académico 2008-2009.
2. Para poder participar nesta convocatoria será necesario que a media das cualificacións obtidas nos dous cursos sexa igual ou superior a 8,75 puntos.
3. Para obter a nota media computaranse exclusivamente as cualificacións obtidas nas materias comúns, propias de modalidade e optativas dos dous cursos de bacharelato. Non computará na obtención da nota media a cualificación da materia de Relixión, tendo en conta o establecido na disposición adicional primeira do Decreto 126/2008, polo que se establece a ordenación e o currículo de bacharelato na Comunidade Autónoma de Galicia.
4. A cualificación será a media aritmética das cualificacións do conxunto de materias a que se refire o punto anterior, expresada cun decimal.
Artigo 4º.-Prazo e documentación.
1. O alumnado que, reunindo os requisitos indicados, desexe optar aos premios extraordinarios, deberá solicitalo na secretaría do centro público de educación en que se atope o seu expediente académico. O derradeiro día para solicitar, nos centros educativos públicos, a participación nos premios extraordinarios de bacharelato 2008-2009 será o 8 de xuño de 2009.
2. Para formalizar a inscrición deberá presentar a seguinte documentación:
a) Folla de inscrición cuberta segundo o modelo do anexo I desta orde.
b) Fotocopia do DNI ou pasaporte.
c) Declaración xurada de ter ou non ter percibido ou solicitado outras axudas ou premios convocados co mesmo fin polas administracións públicas competentes segundo o modelo do anexo II desta orde, co que se entenderá cumprido o mesmo requisito exixido previo ao último pagamento, no caso de non producirse variación.
3. Os centros públicos de educación elaborarán e xuntarán á documentación anterior os documentos que a seguir se relacionan:
a) Certificación académica dos estudos obxecto de baremo, onde se reflicta a cualificación final media a que se refire o artigo 3.2º, asinada polo/a secretario/a co visto e prace do/a director/a do centro público en que se atope o expediente académico.
b) Documento xustificativo da transferencia de datos que se imprimirá, unha vez introducidos os datos da solicitude do alumnado, na aplicación informática
http://www.edu.xunta.es/premiosbac.
4. Sen prexuízo do anterior, o alumnado poderá presentar a documentación indicada no número 2 deste artigo, na forma prevista no artigo 38.4º da Lei de réxime xurídico das administracións públicas e do procedemento administrativo común.
Artigo 5º.-Tramitación de solicitudes.
Antes do 10 de xuño de 2009, os centros públicos de educación remitirán as solicitudes de inscrición, por envío urxente, ao Servizo de Avaliación e Calidade do Sistema Educativo da Dirección Xeral de Ordenación e Innovación Educativa ou á unidade que resulte competente na materia, edificio administrativo San Caetano s/n, 15781, Santiago de Compostela.
Artigo 6º.-Emenda e mellora da solicitude.
De acordo co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, se a solicitude non reunise os requisitos precisos requirirase o interesado para que, no prazo de dez días, emende a falta ou achegue os documentos preceptivos, indicándoselle que, de non facelo, se considerará que desiste da súa petición, arquivándose esta logo de resolución que deberá ditarse nos termos do artigo 42.1º da citada lei.
Artigo 7º.-Realización da proba para a obtención do premio.
1. O alumnado deberá realizar unha proba que se estruturará en dúas partes, para desenvolver cada unha nun tempo máximo de dúas horas:
1.1. Primeira parte:
1.1.1. Análise e comentario crítico dun texto sobre un tema de carácter xeral, histórico, filosófico ou literario.
1.1.2. Resposta a cuestións de carácter cultural ou lingüístico sobre un texto na lingua estranxeira cursada polo alumnado como materia común de bacharelato. O exercicio realizarase sen dicionario no idioma correspondente.
1.2. Segunda parte:
1.2.1. Desenvolvemento de temas, respostas a cuestións e/ou exercicios prácticos de dúas materias propias da modalidade cursadas polo alumnado.
2. Os exercicios da proba cualificarase entre 0 e 10 puntos cun decimal.
3. A puntuación total será a suma total de cada unha das cualificacións obtidas. Para aspirar ao premio extraordinario, o alumnado deberá obter, como mínimo, cinco puntos en cada exercicio e 28 puntos ou máis na cualificación total.
4. Posto que o número de premios propostos non pode ser superior ao que resulte da aplicación do artigo 2º desta orde, en caso de empate darase preferencia: primeiro á mellor nota media referida no artigo 3.3º, despois á cualificación da primeira parte da proba e finalmente á cualificación da segunda parte da proba. De persistir o empate, o tribunal procederá a realizar un sorteo.
5. As probas realizaranse no mes de xuño de 2009, en lugares e datas que se publicarán mediante resolución publicada no Diario Oficial de Galicia.
Artigo 8º.-Tribunal.
1. O tribunal encargado de elaborar, supervisar e avaliar as probas estará presidido pola directora xeral de Ordenación e Innovación Educativa ou polo/a titular da dirección xeral que resulte competente na materia, ou persoa en que delegue, e constituído por funcionarios dos corpos de inspectores de educación e/ou dos corpos do profesorado de ensino secundario especialistas nas distintas materias obxecto da proba, designados pola Dirección Xeral de Ordenación e Innovación Educativa ou pola dirección xeral que resulte competente na materia. Actuará como secretario/a, con voz e sen voto, un/unha funcionario/a da Dirección Xeral de Ordenación e Innovación Educativa ou da dirección xeral que resulte competente.
2. Para efectos de colaboración no disposto no parágrafo anterior poderanse constituír comisións delegadas integradas por membros do tribunal e outros/as especialistas nas distintas materias que compoñen as probas.
3. Na primeira quincena do mes de xullo de 2009 o tribunal fará pública as cualificacións obtidas polos candidatos e candidatas a través do portal educativo da Xunta de Galicia,
http://www.edu.xunta.es.
4. O alumnado examinado, ou os seus pais/nais ou representantes legais, poderán reclamar por escrito contra a cualificación obtida, mediante instancia dirixida á directora xeral de Ordenación e Innovación Educativa ou ao titular da dirección xeral que resulte competente na materia, no prazo de dez días a partir do seguinte ao que sexan públicas as cualificacións.
a) As probas sobre as que se solicitase esta reclamación serán revisadas por un profesor ou profesora especialista distinto a aquel en que realizou a primeira corrección.
b) A cualificación final da proba reclamada será a que resulte desta revisión.
5. A percepción de asistencias deste tribunal aterase á categoría correspondente que determine a Dirección Xeral da Función Pública da Consellería de Presidencia, Administracións Públicas e Xustiza, segundo o disposto no Decreto144/2001, do 7 de xuño, sobre indemnizacións por razón do servizo ao persoal con destino na Administración autonómica de Galicia.
Artigo 9º.-Proposta de concesión dos premios e publicación da resolución de adxudicación.
1. Unha vez resoltas as reclamacións, o tribunal elaborará a acta coa proposta definitiva de adxudicación dos premios extraordinarios.
2. A acta quedará arquivada na Dirección Xeral de Ordenación e Innovación Educativa ou na dirección xeral que resulte competente na materia e serán remitidas copias da proposta definitiva á Dirección Xeral de Ordenación e Calidade do Sistema Universitario de Galicia, aos reitorados das universidades de Santiago de Compostela, A Coruña e Vigo, á Subdirección Xeral de Becas e Promoción Educativa do Ministerio de Educación, Política Social e Deporte e ás delegacións provinciais da Consellería de Educación e Ordenación Universitaria.
3. A directora xeral de Ordenación e Innovación Educativa ou o/a titular da dirección xeral que resulte competente na materia, elevará a proposta feita polo tribunal á conselleira de Educación e Ordenación Universitaria, quen emitirá a resolución correspondente para a súa publicación no Diario Oficial de Galicia.
4. O prazo máximo para notificar a resolución deste procedemento será de seis meses desde o día seguinte ao da finalización do prazo de inscrición, tendo efectos desestimatorios a falta de resolución expresa nese período.
Artigo 10º.-Recurso contra a resolución.
Contra a devandita resolución de adxudicación dos premios poderase recorrer mediante recurso potestativo de reposición ante a conselleira de Educación e Ordenación Universitaria, no prazo dun mes, a partir do día seguinte ao da data de publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, do réxime xurídico das administracións públicas e do procedemento administrativo común, ou ben directamente mediante recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, segundo prevé o artigo 46 da Lei 29/1998, do 13 de xullo.
Artigo 11º.-Obriga dos/as gañadores/as.
O alumnado gañador dos premios ten a obriga de someterse ás actuacións de comprobación que poidan efectuar os órganos de comprobación competentes, para o que achegará canta información lle sexa requirida, de acordo co artigo 11 da Lei 9/2007.
Artigo 12º.-Modificación da resolución de concesión.
Toda alteración das condicións tidas en conta para a concesión dos premios poderá dar lugar á modificación ou resolución no premio concedido, conforme o artigo 23 da Lei 9/2007.
Artigo 13º.-Transparencia das prácticas da Administración.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería de Educación e Ordenación Universitaria publicará na súa páxina web oficial a relación dos beneficiarios e beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e beneficiarias e da súa publicación na citada páxina web.
Disposicións derradeiras
Primeira.-Autorízase a Dirección Xeral de Ordenación e Innovación Educativa e a Dirección Xeral de Ordenación e Calidade do Sistema Universitario de Galicia ou as direccións xerais que resulten competentes na materia, para ditar cantas actuacións sexan oportunas para o desenvolvemento desta orde.
Segunda.-Esta orde poderá ser recorrida mediante recurso potestativo de reposición ante a conselleira de Educación e Ordenación Universitaria no prazo dun mes, a partir do día seguinte ao da data de publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben impugnala directamente na vía xurisdicional ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, de conformidade coa Lei 29/1998, do 13 de xullo, reguladora da xurisdición contencioso-administrativa.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de abril de 2009.
Laura Sánchez Piñón
Conselleira de Educación e Ordenación
Universitaria
Ver referencia pdf "07200D003P011.PDF"